

**Odgovor na novinarska vprašanja glede ljubezenskih prevar**

**Vprašanja:**

Pripravljam prispevek o ljubezenskih prevarah na spletu, zato imam nekaj vprašanj:

1. Ali se na združenju kakor koli ukvarjate s to problematiko?
2. Ali banke v zadnjih letih zaznavajo povečano število transakcij v tretje države, ki bi lahko ustrezale ljubezenskim prevaram? Oziroma - kakšen je trend?
3. Kakšne vzvode imajo banke, zato da lahko zaznajo tovrstne sumljive transakcije?
4. Kako lahko ukrepajo v teh primerih?
5. V kakšnem primeru oz. v kakšnem časovnem obdobju lahko žrtev opravljeno transakcijo prekliče in dobi denar povrnjen? Ali se to kdaj tudi dejansko zgodi?
6. Kaj svetujete ljudem, kako naj se zaščitijo pred tovrstno izgubo denarja? Katere države, banke, storitve za prenos denarja, ... so z vidika varnostnih tveganj in ljubezenskih prevar na spletu problematične?

**Odgovor Združenja bank Slovenije:**

V okviru Odbora za informacijsko varnost in vrsto drugih delovnih skupin, ki delujejo pri Združenju bank Slovenije, redno poteka izmenjava informacij glede načinov vseh različnih poskusov prevar (med nje sodijo tudi ljubezenske prevare), ki jih zaznavajo banke in hranilnice, ki so članice Združenja bank. Tesno sodelovanje in izmenjava informacij glede prevar poteka tudi s SI-CERTom in kriminalistično upravo policije, ki tovrstne primere po prijavi tudi obravnavata. Združenje si tudi prizadeva, da glede različnih spletnih prevar in kako se pred njimi zaščititi, redno proaktivno osvešča javnost ter s tematskimi obvestili stalno opozarja na pravilna varnostna ravnanja. Pripravili smo tudi posebno spletno mesto z seznamom oblik prevar, njihovi znaki in opisi, ki jih banke najpogosteje zaznavajo: <https://www.zbs-giz.si/oblike-prevar-njihovi-znaki-in-opisi-ter-priporocljiva-ravnanja-bank/>.

V oddaji Dobro jutro je vsako prvo sredo v mesecu na sporedu pogovor o posamični prevari. Decembra lani je bil prispevek namenjen tudi ljubezenskim prevaram, nastopila sta člana Delovne skupine za preprečevanje plačilnih prevar pri Združenju bank: <https://www.rtvslo.si/rtv365/arhiv/174919772?s=tv> (35.56 minuta oddaje). V pripravi je tudi široka nacionalna oglaševalska kampanja za ozaveščanje javnosti glede kibernetskih prevar, ki bo v prvi fazi izvedena pred letošnjimi poletnimi počitnicami.

S podatki glede izvedenih transakcij v zvezi z ljubezenskimi prevarami Združenje ne razpolaga, jih ne zbira in jih ne obdeluje. iz podatkov policije pa izhaja, da je bilo v letu 2021 obravnavanih 40 zadev v zvezi z ljubezenskimi prevarami in s skupnim materialnim oškodovanjem v skupni višini 540.000 evrov. V letu 2022 je slovenska policija do konca oktobra obravnavala 27 primerov ljubezenskih prevar, škode pa je bilo kar za 750.000 evrov. Iz SI-CERTovega [Poročila o kibernetski varnosti za leto 2021](https://www.cert.si/wp-content/uploads/2022/08/Porocilo-o-kibernetski-varnosti-2021_splet.pdf) **izhaja, da je bilo v letu 2021 iz naslova ljubezenskih prevar povprečno oškodovanje v višini 17.000 evrov.** Ob tem je treba izpostaviti še, da žrtve tovrstnih prevar zaradi sramu pogosto ne prijavijo in zato dogodki niso obravnavani ter statistika na tem področju v resnici ni na voljo.

**Države, ki so najpogosteje povezane z ljubezenskimi prevarami, so** Sirija, Irak, ZDA, Afrika oz. njene podsaharske države Nigerija, Gana…. Glede trenda je moč reči, da se v zadnjem času pojavlja **nova oblika ljubezenske prevare, ki se prepleta z investicijsko [prevaro s kriptovalutami](https://www.varninainternetu.si/ne-nasedajte-obljubam-o-bajnih-zasluzkih-na-kripto-trgovalnih-platformah/)**. Gre za izvedbeno dokaj zahtevno prevaro, saj navezovanje tesnih stikov terja ogromno dopisovanja, za tovrstnimi prevarami pa se navadno skrivajo kriminalne mreže. V tej obliki ljubezenske prevare **goljuf nagovarja k investiranju**v kriptovaluto. S prevaro cilja predvsem na premožnejše osamljene duše. Stik lahko vzpostavi tudi prek SMS sporočila ali katere koli komunikacijske platforme. **Medtem ko goljuf z žrtvijo gradi zaupanje, počasi uvaja zamisel o poslovni naložbi z uporabo kriptovalute. Pretvarja se, da je strokovnjak za kriptovalute in žrtev prepričuje, da bosta varno trgovala skupaj.** Ko žrtev pristane, jo goljuf **napoti na lažno spletno mesto ali aplikacijo, ki je videti pristna, vendar je pod nadzorom prevaranta in žrtvi prikazuje nerealne donose**. Goljuf žrtev spodbuja, da na začetku vlaga majhne zneske, on pa bo poskrbel, da se z naložbo ustvari dobiček. Žrtvi lahko celo dovoli, da si enkrat ali dvakrat izplača denar, da bi jo prepričal v zakonitost in varnost postopka. Žrtev potem na lažno platformo vlaga vse večje zneske v platformo, ki prikazuje nenehno rast dobička. Ko vloži ves denar, prevarant izgine, žrtev pa ostane brez vsega.

Četudi banke zaznajo tovrstne transakcije, jim ostane bore malo manevrskega prostora, saj imajo žrtve že vzpostavljen čustven odnos in svojemu izbrancu ali izbranki želijo pomagati ali investirati oz. gre pri tem za avtorizirane transakcije, ki jih banke ne morejo zaustaviti. Banke lahko potencialne žrtve zgolj, in so tudi to že storile, opozorijo na to, da so morebiti žrtve prevare, a posegati v voljo posameznika ne morejo.

Goljufi od žrtev najraje zahtevajo plačevanje prek plačilnih sistemov Western Union ali MoneyGram (v teh sistemih namreč sledljivost transkacij ni možna), ki sta namenjena hitremu prenosu denarja. Pogosto gre tudi za nakazila na bančne račune v tujini, ki pa praviloma pripadajo t.im. denarnim mulam. Te denar takoj po prejemu dvignejo in po drugi poti pošljejo naprej. Sled za denarjem se v vsakem primeru zelo hitro izgubi.  **Verjetnost, da bo žrtev dobila denar nazaj, je zato izredno majhna. V vsakem primeru pa je zelo pomemben čas, v katerem žrtev spozna, da je žrtev prevare in dogodek prijavi.**

## Zmotno je prepričanje, da takšnim goljufijam nasedejo samo starejši in neizobraženi uporabniki. Med žrtvami, ki so prijavile goljufijo, sicer prevladujejo ženske, ki so zaupale goljufu na samo na podlagi lepe fotografije. Žrtve romantičnih goljufij so lahko tudi moški; nekaj let nazaj so Slovenci [na različnih portalih spoznavali mlade tujke, na koncu pa ostali brez ljubezni in brez denarja](http://www.delo.si/zgodbe/nedeljskobranje/namesto-lepe-rusinje-bradati-rus.html). Goljufov ne gre podcenjevati: so izjemni poznavalci človeške psihe in dobri manipulatorji, da iz žrtve izvabijo še čim več denarja.

Žrtev je lahko zmanipulirana do te mere, da ne upošteva nasvetov in opozoril družine ter prijateljev. Živi v iluziji, prepričanju ter pričakovanju izpolnitve svojih čustev.

Če obstaja sum, da ste žrtev lažne ljubezni, si za preverjanje najbolj učinkovito lahko pomagate sami ali pa se obrnite na svoje prijatelje ali družino. Prejete fotografije je moč tudi preveriti s pomočjo različnih iskalnikov slik in ugotoviti, ali se fotografija pojavlja še kje drugje. Obvezno je treba zahtevati video klic; če goljuf tega ne želi, je treba takoj prekiniti vso komunikacijo z njim. Treba je biti pozoren na prošnje za denar, saj je to zelo jasen znak, da gre najverjetneje za prevaro. Če goljuf žrtvi prične groziti, se na grožnje ni treba odzvati, pač pa je treba prevaro nemudoma prijaviti na policijo in SI-CERT.

Zagotovo pa velja in je treba še enkrat poudariti, da je nujno n**emudoma in v celoti blokirati vso komunikacijo z goljufi, ne odgovarjati na njihove klice in elektronska sporočila**. **V nobenem primeru se ne sme nasedati njihovim zgodbam**; saj je treba vedeti, da se navkljub morebitnemu nakazilu denarja, izsiljevanje ne bi končalo oz. bi se pritisk samo še stopnjeval. Zato je res **zelo pomembno, da žrtev povsem prekine vso komunikacijo z goljufom**, zadevo pa nemudoma prijavi na policijo in SI-CERT.

Viri:

* <https://www.varninainternetu.si/ljubezenska-prevara/>,
* podatki policije,
* lastne informacije in podatki.

Združenje bank Slovenije  
Ljubljana, 29. marec 2023